b'\n_START_ARTICLE_\nJeff Jarrett\n_START_PARAGRAPH_\nJeffrey Leonard "Jeff" Jarrett (f\xc3\xb8dt 14. juli 1967) er en amerikansk wrestler og wrestlingpromotor. Han er p\xc3\xa5 kontrakt i Total Nonstop Action Wrestling (TNA), en wrestlingorganisation, han var med til at grundl\xc3\xa6gge sammen med sin far i 2002. Han er desuden ogs\xc3\xa5 kendt fra sin tid i World Championship Wrestling (WCW) og World Wrestling Federation (WWF) i 1990\'erne. _NEWLINE_Jeff Jarrett er en tredjegenerationswrestler, og han har i l\xc3\xb8bet af sin karriere vundet adskillige titler. Jarrett er en femdobbelt verdensmester, idet han har vundet WCW World Heavyweight Championship fire gange i WCW og NWA World Heavyweight Championship seks gange i TNA, hvoraf kun den ene var mens titlen havde status som VM-titel (VM-titlen i TNA fik f\xc3\xb8rst status som VM-titel i sommeren 2006). I WWF n\xc3\xa5ede han aldrig at vinde VM-titlen (WWF Championship), men havde en r\xc3\xa6kke VM-titelkampe og opn\xc3\xa5ede stor succes, bl.a. ved at vinde WWF Intercontinental Championship seks gange. I WCW n\xc3\xa5ede han ogs\xc3\xa5 at vinde WCW United States Heavyweight Championship tre gange og var en kort periode medlem af Ric Flairs heel-gruppe IV Horsemen.'